Lig Sinn i gCathú

Is úrscéal le scríbhneoir Gaeilge Breandán Ó hEithir é Lig Sinn i gCathú. Is fáthscéal tábhachtach é faoi shaol an mhic léinn agus tá sé ar na húrscéalta is fearr sa seánra Künstlerroman.

Is tagairt don Ár nAthair é teideal an leabhair:

 Agus maith dúinn ár bhfiacha,
 Mar a mhaithimidne dár bhféichiúna féin,
 Agus ná lig sinn i gcathú
 Ach saor sinn ó olc.

Tá an scéal suite i mbaile ficseanúil darb ainm “Baile an Chaisil”, cé gur léir gurb é cathair na Gaillimhe atá i gceist. Tarlaíonn an scéal um Cháisc in 1949, an bhliain ar fógraíodh Poblacht na hÉireann agus ar fhág an tír an Comhlathas. Tá Máirtín Ó Méalóid, mac léinn ollscoile, agus na rógairí atá ina gcairde aige róthógtha leis an ragairne agus leis an gcraiceann le mórán airde a thabhairt ar an eachtra thábhachtach stairiúil sin. Tá Máirtín ag iarraidh idir shaol an mhic léinn agus saol an drabhláis a chleachtadh. Is deireadh seachtaine cinniúnach é seo i saol Mháirtín. Ní fios an ndéanfaidh sé athmhuintearas lena mhuintir nó an gcromfaidh sé choíche ar an staidéar. Úrscéal greannmhar é ó dhuine de na hiriseoirí ba mhó cáil lena linn. Thug Alan Harrison tour de force ar Lig Sinn i gCathú agus oilithreacht ar bun ag an bpríomhcharachtar ann ‘ó mhíshuaimhneas a laethanta ollscoile go dtí an tuiscint agus an léargas searbh a shaorann é ónar bhain lena shaol go dtí sin’.

Aistríodh an t-úrscéal go Béarla faoin teideal Lead Us Into Temptation agus go Gearmáinis ina dhiaidh sin.

Cuireadh ar a laghad trí leagan amharclainne den úrscéal ar stáitse.

Maítear go minic gurb é Lig Sinn i gCathú an t-aon leabhar Gaeilge riamh a bhí ag barr liosta na leabhar is mó díol, cé go mb'fhéidir nach bhfuil sé sin fíor.

 Féach freisin 

 Breandán Ó hEithir

 Tagairtí 

Catagóir:Litríocht na Gaeilge
Catagóir:Gaillimh